A Bizottság 349/2001/EK rendelete

(2001. február 21.)

a 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról szóló 94/92/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2020/2000/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2], és különösen annak 11. cikke (1) bekezdésére,

mivel:

(1) A 2092/91/EGK rendelet 11. cikkének (1) bekezdése úgy rendelkezik, hogy a harmadik országból importált termékeket csak abban az esetben lehet forgalomba hozni, ha olyan harmadik országból származnak, amely szerepel a 2092/91/EGK rendelet 11. cikke (2) bekezdésében megállapított feltételeknek megfelelően összeállított jegyzékben. Ezt a jegyzéket a legutóbb a 2426/2000/EK rendelettel [3] módosított 94/92/EGK bizottsági rendelet [4] melléklete állapította meg.

(2) Magyarország kérelmet nyújtott be a Bizottsághoz aziránt, hogy módosítsa a jegyzékbe történő felvételére vonatkozó feltételeket az ökológiai termeléssel előállított alapanyagok behozatalának engedélyezése céljából. Magyarország benyújtotta a 94/92/EGK rendelet 2. cikkének (5) bekezdése alapján szükséges adatokat. A benyújtott adatok vizsgálata során megállapítást nyert, hogy a követelmények egyenértékűek a közösségi jogszabályokon alapuló követelményekkel.

(3) Argentína az állattartásra, annak ellenőrzésére, valamint az állati termékek előállítására és ellenőrzésére vonatkozó szükséges garanciákat benyújtotta a Bizottságnak. Ezért a jegyzékben való feltüntetés érvényességére vonatkozó, 2001. február 28-án lejáró határidőt meg kell hosszabbítani a további behozatal lehetővé tétele céljából.

(4) Az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,

ELFOGADTA EZT A RENDELETET:

1. cikk

A 94/92/EGK rendelet melléklete Argentína és Magyarország tekintetében az e rendelet mellékletében feltüntetettek szerint módosul.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. február 21-én.

a Bizottság részéről

Franz Fischler

a Bizottság tagja

[1] HL L 241., 2000.9.26., 39. o.

[2] HL L 198., 1991.7.22., 1. o.

[3] HL L 279., 2000.11.1., 19. o.

[4] HL L 11., 1992.1.17., 14. o.

--------------------------------------------------

MELLÉKLET

Az Argentínára vonatkozó szöveg 5. pontja helyébe a következő szöveg lép:

"5. A jegyzékben való feltüntetés határideje: 2003. június 30."

A Magyarországra vonatkozó szöveg 2. pontja helyébe a következő szöveg lép:

"2. Származás: Az 1. pont a) alpontja szerinti kategóriába tartozó termékek és az 1. pont b) alpontja szerinti kategóriába tartozó termékek ökológiai termelés útján előállított összetevői, amelyeket Magyarországon állítottak elő vagy Magyarországra importáltak:

- vagy az Európai Közösségből,

- vagy valamely harmadik országból a 2092/91/EGK rendelet 11. cikke (1) bekezdésének rendelkezéseivel összhangban egyenértékűnek elismert rendszer keretében."

--------------------------------------------------